Apple går i krig mod norsk fremskridtsparti

Der er opstået strid om det norske parti Fremskrittspartiets logo, der kan forveksles med tech-giganten Apples ikoniske æble-logo. Det mener i hvert fald Apple, der har forhindret partier i at få registreret sit logo hos den norske patentstyrelse. Det skriver norske E24.

Logoet har godt nok været brugt siden starten af 1990’erne, men en række grafiske opdateringer af logoet og ansøgningen om varemærkeregisteringen har altså fået Apple til at gøre indsigelse.

– Indsigelsen er begrundet i, at det registrerede mærke kan forveksles med vores klients tidligere registrerede rettigheder, skriver advokat Trine Greaker Herzog, som repræsenterer Apple gennem firmaet Bryn Aarflot, i et brev til den norske patentstyrelse.

Hovedparten af de kategorier, som varemærkeregisteringen er i, omfatter politisk virksomhed og uddannelsesvirksomhed. Men partiet har også søgt at beskytte logoet til brug på valgkampsartikler og tøj – og det er nok det, der har fået Apple til at reagere, mener Fredrik Färber, der er generalsekretær i Fremskrittspartiet.

– Vi er indstillet på at løse problemet. Apple leverer dataudstyr, imens Fremskrittspartiet har med politik at gøre. Der er ingen fare for forvekslinger, siger Fredrik Färber til E24.

Parterne har nu en frist indtil 12. maj til selv at blive enige. Hvis de ikke kan det, skal den norske patentstyrelse foretage en ny vurdering, baseret på parternes argumenter.

Apple går i krig mod norsk fremskridtsparti